‘મેં કંઈ નથી કર્યું : મને ના માર્શો, દયા કરો, મારા હાડકાં ભાંગી ગયાં છે. બસ કરો.. ના મારો… હું ભીખ માંગીશ બસ… રે’વા દો… મારશો નંઈ…’ બુત બનેલા સૂરજમાં અચાનક પ્રાણ ફૂંકાયા હોય તેમ એ રાડો પાડવા લાગ્યો! વાત એમ હતી કે સવલીનું ચપ્પલ કૂતરું લઈ ગયું. એ જોઈ સવલી લાકડી લઈ તેની પાછળ દોડી. કૂતરાના મોંમાંથી ચપ્પલ છોડાવીને લઈ આવી. હોબાળો થતાં ગોમતી બહાર નીકળી. ‘શું થયું સવલી, શેનો હોબાળો છે?’ ગોમતીએ પૂછ્યું તેના જવાબમાં સવલી તેને ચપ્પલપુરાણ કહેતી હતી ત્યાં અંદરથી આવતા સૂરજે સવલીના હાથમાં લાકડી જોઈ રાડારાડ કરી મૂકી! સૂરજમાં એકાએક આવેલો બદલાવ જોઈ બંને જણી ડઘાઈ ગઈ. બંને એને સમજાવવા અને શાંત પાડવા લાગી. પણ સવલીને નજીક આવતી જોઈ સૂરજની રાડો બેવડાઈ ગઈ! ગોમતીએ ઈશારો કરી સવલીને જતી રહેવા કહ્યું. મામલો માંડ શાંત પડ્યો.